Folketing
2004-02-26

Forslaget om lov om miljøvurdering af planer og programmer har til formål at fremme en bæredygtig udvikling ved at foreskrive, at der skal foretages miljøvurderinger af planer og programmer, hvis gennemførelse kan få væsentlig indvirkninger på miljøet. Forslaget tager sigte på at gennemføre Europa-Parlamentets og Rådets direktiv fra 2001 om vurdering af bestemte planers og programmers indvirkning på miljøet. Direktivets overordnede formål er at sikre et højt miljøbeskyttelsesniveau og at bidrage til integration af miljøhensyn under udarbejdelsen af planer og programmer. Med lovforslaget implementeres direktivet i dansk ret. Forslaget retter sig til de statslige, amtslige eller kommunale myndigheder, som i henhold til lovgivningen er forpligtede til at udarbejde en plan eller et program, som kan få væsentlig indvirkning på miljøet. Det drejer sig især om planer inden for en række sektorer, som fastlægger rammer for fremtidige anlæg, og om planer, som kan påvirke et udpeget internationalt naturbeskyttelsesområde væsentligt. Der indføres med forslaget pligt for myndighederne til at foretage miljøvurdering af disse planer og programmer samt pligt til at inddrage relevante miljømyndigheder for at få fastlagt omfanget og indholdet af miljøvurderingerne.